कुतै प्रैस्स मालकें दी मीटिंग हुन्दी तां शाह् होर सनांदे, "आखर, कनून बनाने आला बी मनुक्ख ऐ ते उसदे कोला बची निकलने दे रस्ते तुप्पने आला बी मनुक्ख गै। जदूं इन्दी यूनियन नेही तां बड़ा सुख हा। यूनियन बनी तां रोज गै लेबर अफसरगी सद्दी आनन। टैम दी पबन्दी, बोनस दा रप्फड़, छुट्टियें दा झमेला ते हार खबरै के-किश चक्कर बनी गे। असें इक्कै बारी फाह् बड्ढी मकाया। लेबर आलें गी दस्सेआ जे साढ़े कोल त्रै ठेकेदार न। नरैण मशीन सुपर वाइज़र, प्रेम कम्पोजिंग इन्जार्ज ते द्वारका दफतरा दा मैनजर। त्रैवै साढ़े अपने न। बाकी दस्सेआ जे होर सारे कारिंदे ठेकेदारें दी लेबर न... अस छपाई दा कोई कम्म लैन्नें आं तां इनें ठेकेदारें कन्ने उक्का-मुक्का ठेका चुकदा ऐ। अग्गें इनें टैम च पार्टी दा कम्म मकाना हुन्दा ऐ। इसकरी लोड़ै मताबक प्रैस्स दी लेबर लान्दे रौंह्दे न। बारां म्हीनें ते कम्मा दी तेजी नेईं हुन्दी, इस करियै ठेकेदार कम्म दिक्खी, लेबर घटांदे-बधांदे रौंह्दे न। इसकरी बाकी दी सारी लेबर ध्याड़ीदार ऐ। ध्याड़ीदार हाने दा मतलब तुसेंगी भाखा ऐ? हां जी, कोई स्हूलत, कोई रेआत देने आस्तै तुस कनूनी तोरै पर बज्झे नेईं रौंह्दे। शुरू-शुरू च इन्दी यूनियन नै खूब सिर भुआंटे, पर एस कनूनी नुक्ते अग्गें कोई पेश नेईं चली।"